

*THEOT Amos in EMIP 1095*

Ff. 74v–78v
For the book of Amos the following people were involved in creating drafts 1 through 3: Maija Priess, Jeremy Brown, Steve Delamarter, Shaun Short, Curt Niccum, Garry Jost; draft 4, Hiwot Samuel; draft 5 Ralph Lee

*Nota Bene:* Images may be viewed at vHMML at (under project number EMML 5597) <https://w3id.org/vhmml/readingRoom/view/207342>

Amo 01:00 ዘአሞጽ ነቢይ [ምዕ ፩]

Amo 01:01 ቃለ እግዚአብሔር ዘኮነ ኀበ አሞጽ በአቃሪም ዘቴቁሔ ዘርእየ ሰማርያ ወበእንተ ኢየሩሳሌም በመዋዕለ ዖዝያን ንጉሠ ይሁዳ ወበመዋዕለ ኢዮርብአም ወልደ ዮአስ ንጉሠ እስራኤል እምቅድመ ፪ዓመት ዘድልቅልቅ

Amo 01:02 ከመዝ ይቤ እግዚአብሔር እምጽዮን ነበበ ወእምኢየሩሳሌም ወሀበ ቃሎ ለሐው መራዕየ ኖሎት ወየብሰ ርእሱ ለቀርሜሎስ

Amo 01:03 ወይቤ እግዚአብሔር በእንተ ሠላስ ኃጢአቶሙ ለደማስቆ ወበእንተ አርባዕሰ ኢይትመጦሙ እስመ ወሰርዎን በሞሰርተ ሐፂን ለፅኑሳተ ገለአድ

Amo 01:04 ወእፌኑ እሳተ ላዕለ ቤተ አዛሒል ወትበልዕ መሠረታቲሁ ለወልደ አዴር

Amo 01:05 ወእቀጠቅጥ መናስግቲሃ ለደማስቆ ወእሴርዎሙ ለሰብእ አሞን {………….} ኀበ እሜትሮሙ ለአሕዛብ ሰብአ ካራን ወይፄውው ቄረ ሕዝቦሙ ለሶርያ ይቤ እግዚአብሔር

Amo 01:06 ከመ(ዝ) ይቤ እግዚአብሔር በእንተ ሠላስ ኃጢአቶሙ ለጋዛ ወበእንተ አርባዕሰ ኢይትመየጦሙ እስመ ዓፀው ፄዋሁ ለሰሎሞን ከመ ይዕፅውዎሙ ውስተ ኢዶምያስ

Amo 01:07 ወእፌኑ እሳተ ላዕለ አረፍተ ጋዛ ወትበልዕ መሠረታቲሃ

Amo 01:08 ወእሴርዎሙ ለእለ ይነብሩ አዛጦን ወይጠፍኡ አሕዛበ አስቀሎና ወአመጽእ እዴየ ላዕለ አቃሮን ወይጠፍኡ ምስለ ሕዝበ ኢሎፍሊ እለ ተርፉ ይቤ እግዚአብሔር

Amo 01:09 ከመ(ዝ) ይቤ እግዚአብሔር በእንተ ሠላሰ ኃጢአቶሙ ለጢሮስ ወበእንተ አርባዕሰ ኢይትመየጦሙ እስመ ዓፀው ፄዋሁ ለሰሎሞን ውስተ ኢዶምያስ ወኢተዘከሩ ኪዳነ አበዊሆሙ

Amo 01:10 ወእፌኑ እሳተ ላዕለ አረፍተ ጢሮስ ወትበልዕ መሠረታቲሃ

Amo 01:11 ከመዝ ይቤ እግዚአብሔር በእንተ ሠላስ ኃጢአቶሙ ለኢዶምያስ ወበእንተ አርባዕስ ኢይትመየጦሙ እስመ ዴገኖ ለእኁሁ በኲናት ወአርኰሰ ማኅፀነ ዲበ ምድር ወበርበሮ እንዘ ይዘለፎ ወያደነግፆ ወዓቀበ መራደ በዘይመጽእ

Amo 01:12 ወእፌኑ እሳተ ላዕለ ቴማን ወትበልዕ መሠረታቲሃ ለባሶር

Amo 01:13 ከመዝ ይቤ እግዚአብሔር በእንተ ሠላስ ኃጢአቶሙ ለደቂቀ አሞን ወበእንተ አርባዕ ኢይትመየጦሙ እስመ አንቅ(ዕ)ዎን ለፅኑሳተ ገለአድ ወአኪድዎ ለእክሎሙ ከመ ያርኅቡ ደወሎሙ

Amo 01:14 ወአነድድ እሳተ ላዕለ አረፍተ ራባ ወትበልዕ መሠረታቲሃ በውውዓ አመ ዕለተ ቀትል ወታድለቀልቅ በዕለተ ያሐልቅዎ

Amo 01:15 ወይፄውውዎሙ ለነገሥቶሙ ወለመኳንንቲሆሙ ወለካህናቲሆሙ ኅቡረ (ይቤ) እግዚአብሔር

Amo 02:01 ከመዝ ይቤ እግዚአብሔር በእንተ ሠላስ ኃጢአቶሙ ለሞአብ ወበእንተ አርባዕ ኢይትመየጦሙ እስመ አውዓዩ አዕፅምቲሁ ለንጉሠ ኢዶምያስ ላግምስስ

Amo 02:02 ወእፌኑ እሳተ ላዕለ ሞአብ ወትበልዕ መሠረታተ አረፋቲሃ ወ[.]አወግሪሃ ወትመውት ሞአብ በድካም በውውዓ ወበቃለ ቀርን

Amo 02:03 ወእሴርዎሙ ለመኳንንቲሃ ወለኵ(ሙ) (መላእክቲሃ ምስለ) ይቤ እግዚአብሔር

Amo 02:04 ከመዝ ይቤ እግዚአብሔር በእንተ ሠላስ ኃጢአቶሙ ለደቂቀ ይሁዳ ወበእንተ አርባዕ ኢይትመየጦሙ እስመ ዓለው ሕገ እግዚአብሔር ወኢዓቀቡ ትእዛዘ ወአስሐቶሙ ከንቶሆሙ ዘገብሩ አበዊሆሙ ወእሙንቱኒ ተለው ድኅሬሆሙ

Amo 02:05 ወእፌኑ እሳተ ላዕለ ቤተ ይሁዳ ወትበልዕ መሠረታቲሃ ለኢየሩሳሌም

Amo 02:06 ከመ(ዝ) ይቤ እግዚአብሔር በእንተ ሠላስ ኃጢአቶሙ ለእስራኤል ወበእንተ አርባዕ ኢይትመየጦሙ እስመ ሢጡ ጻድቀ በወርቅ ወነዳየ በአሣዕን

Amo 02:07 በዘይከይዱ ምድረ ወይኰርዑ አርእስተ ነዳያን ወይመይጡ ፍትሐ ምስኪናን አብ ወወልድ ይበውዑ ኀበ ተ አሐቲ ብእሲት ከመ ያርኵሱ ሕገ አምላኮሙ

Amo 02:08 ወየዓሥሩ አልባሲሆሙ ወይገብሩ መንጦላዕተ ዲበ ምሥዋዕ ወይሰትዩ ወይነ ትዕግልት በቤተ አምላኮሙ

Amo 02:09 ወአንሰ አጥፋዕክዎ ለአሞሬዎን እምቅድሜሆሙ ዘኑኁ ከመ ኑኃ አርዝ ወጽንዑ ከመ ጽንዓ አውልዕ ወአጥፋዕኩ ፍሬሁ እምላዕሌሁ ወስርዋሂ እምታሕቴሁ

Amo 02:10 ወአነ አውጻእኩክሙ እምድረ ግብፅ ወወሰድክዎክሙ ገዳመ ፵ዓመተ ከመ አውርስክሙ ምድረ አሞሬዎን

Amo 02:11 ወነሣእኩ እምደቂቅ(ክ)ሙ ነቢያተ ወእምወራዙቲክሙ እለ ይትቄደሱ ሊተ ኢኮነሁ ከመዝ እደቂቀ እስራኤል ይቤ እግዚአብሔር

Amo 02:12 ወታስትይዎሙ ወይነ ለቅዱሳንየ ወትክልዕዎሙ ለነቢያት ወትብልዎሙ ኢ(ት)ትነበዩ ለነ

Amo 02:13 በእንተ ዝንቱ አነ አንኰረኵረክሙ በታሕቴክሙ ከመ ያንኰርኩር ሰረገላ ብርዓ

Amo 02:14 ወኢይክል ረዋጺ አምስጦ (ወ)መስተቃትልኒ ኢያድኅን ነፍሶ

Amo 02:15 ወነዳፊኒ ኢይቀውም ወረዋጺኒ ኢያመስጥ ወመስተጽዕን(ኒ) ኢያወጽእ ነፍሶ

Amo 02:16 ወኃያልኒ ዘቦ ልብ ኢይቀውም በዕለተ ቀትል አላ ዕራቆ ይጐይይ ይእተ አሚረ ይቤ እግዚአብሔር

Amo 03:01 ስምዑ ዘንተ ነገረ ዘይቤለክሙ እግዚአብሔር ቤተ እስራኤል ወኵሉ ሕዝብ ዘአውጸእኩ(ክ)ሙ እምድረ ግብፅ እንዘ ይብል

Amo 03:02 ዳዕሙ ኪያክሙ አእመርኩ እምኵሉ አሕዛበ ምድር በእንተ ዝንቱ እትቤቀለክሙ በእንተ ኵሉ ኃጢአትክሙ

Amo 03:03 የሐውሩኑ ይኅቡረ ዘእንበለ ዘይትረአዩ

Amo 03:04 ይጥኅርኑ አንበሳ ውስተ ግቡ በከ እንዘቦ ዘይበልዕ ይጥኅርኑ እጓለ አንበሳ በውስተ ግቡ በከ እንዘቦ ዘይመስጥ

Amo 03:05 ይወድቅኑ ዖፍ ውስተ መሥገርት ዘኢተሠግረ ይትጋብዕኑ መሥገርት ዘእንበለ ያአኃዝ

Amo 03:06 ይነፍሑ ቀርነ በሀገር ወኢይደነግፁ አሕዛብ ይመጽእኑ እኩይ ውስተ ሀገር ዘእግዚአብሔር ኢገብረ

Amo 03:07 እስመ አልቦ ዘይገብር እግዚአብሔር ዘኢከሠተ ወዘኢነገረ ለአግብርቲሁ ነቢያት

Amo 03:08 አንበሳ ይጥኅር ወመኑ ዘኢይፈርህ እግዚአብሔር እግዚእ ነበበ ወመኑ ዘኢይትኔበይ

Amo 03:09 ዜንውዎሙ ዘንተ ለበሐውርተ አሞን ወለበሐውርተ ፋርስ ወበልዎሙ ንፁ ትጋብዑ ውስተ ሰማርያ ወርእዩ መንክረ ብዙኃ ዘሀሎ በማዕከላ ወትዕግልተ ዘውስቴታ

Amo 03:10 ወኢያእመረት ዘይመጽእ ወዘሀለወ ቅድሜሃ ይቤ እግዚአብሔር እለ ይዘግቡ ዓመፃ ወኅርትምና ውስተ በሐውርቲሆሙ

Amo 03:11 ወበእንተ ዝንቱ ከመዝ ይቤ እግዚአብሔር እግዚእ እስከ ጢሮስ ዓውድኪ ይማስን ምድርኪ ወእስዕሮ ለኃይልኪ እምኔኪ ወይትበረበራ በሐውርትኪ

Amo 03:12 በእንተ ዝንቱ ከመዝ ይቤ እግዚአብሔር በከመ ያነግፍ ኖላዊ እምአፈ አንበሳ እግረ አው ርእሰ ከማሁ ይወጽኡ ደቂቀ እስራኤል እለ ይነብሩ ሰማርያ አሕዛበ ደማስቆ

Amo 03:13 ስምዑ ካህናት ወናሁ አሰምዕ ለቤተ ያዕቆብ ይቤ እግዚአብሔር እግዚእ ዘኵሎ ይመልክ

Amo 03:14 እስመ በይእቲ ዕለት አመ ተበቀል(ክዎ)ሙ በኃጢአቶሙ ለእስራኤል ወይትከሠት ምሥዋዒሆሙ ወይሰበር አቅርንተ ምሥዋዕ ወይወድቅ ውስተ ምድር

Amo 03:15 ወእቀትሎሙ ለቤተ ምክራም ወለቤተ ኃጋይ ወይትኃጐሉ አብያት ዘቀርነ ነጌ ወይትዌሰኩ አብያት ካልአን ይቤ እግዚአብሔር

Amo 04:01 ስምዑ ዘንተ ነገረ እጐልተ ባሳን እለ ውስተ አድባረ ሰማርያ እለ ይትዔገላ ነዳየ ወይከይዳ ምስኪነ እለ ይብላሆሙ ለአጋዕዝቲሆሙ ሀቡነ ንብላዕ ወንሰተይ

Amo 04:02 መሐለ እግዚአብሔር በርእሱ ናሁ ይመጽእ መዋዕል ይቤ እግዚአብሔር ወይነሥኡክሙ በንዋየ ሐቅሎሙ ወእለሂ እምኔክሙ ያበስሉክሙ በጽሕርት እኩያን ወጽልሕዋን

Amo 04:03 ወያወጽኡክሙ ዕራቃኒክሙ ወትትናጸሩ በበይናቲክሙ ወእገድፈክሙ ውስተ ደብረ ሬማ ይቤ እግዚአብሔር እግዚእ

Amo 04:04 ቦእክሙ ቤቴል ወአበስክሙ ወበገልገላሂ አብዛኅክሙ ኃጢአተክሙ ወአምጸእክሙ መሥዋዕቲክሙ በጽባሕ ወእሰከ ሠሉስ ዕለት አሥራትክሙ

Amo 04:05 ወአጠንክሙ በአፍአ ወሰመይክ(ም)ዎ መሥዋዕተ ፈቃድ ንግሩ ዘአፍቀሩ ደቂቀ እስራኤል ይቤ እግዚአብሔር እግዚእ

Amo 04:06 ወአነ እሁበክሙ ትፅርሱ ስነኒክሙ በኵሉ ፍናዊክሙ ወረኃበ እክል በኵሉ በሐውርቲክሙ ወኢተመየጥክሙ ይቤ (ኀቤየ) እግዚአብሔር

Amo 04:07 ወአነ ከላዕኩክሙ ዝናመ እምቅድመ ፫አውራኅ ዘማዕረር ወአዘንም ውስተ አሐቲ ሀገር ወውስተ ካልዕታ (ለ)ሀገር ኢያዘንም ወኀበ ዘንመሰ ይየብስ

Amo 04:08 ወይትጋብኡ ብዙኃን አህጉር ውስተ አሐቲ ሀገር ይሰትያ ማየ ወኢይረውያ ወምስለ ከመዝ ኢተመየጥክሙ ኀቤየ (ይቤ) እግዚአብሔር

Amo 04:09 ወአነ ቀሠፍኩክሙ በፈጸንት ወበ(ብ)ድብድ ወሠሚሮ አቀማኃክሙ ወወይንክሙ ወበለስክሙ ወዘይትክሙ በልዖ አናኵዕ ወምስለ ከመዝ ኢተመየጥክሙ ኀቤየ ይቤ እግዚአብሔር

Amo 04:10 ወፈኖኩ ላዕሌክሙ ሞተ ግብፅ ወቀተልክዎሙ (በኲናት) ለወራዙቲክሙ ወማኅረኩ አፍራሲክሙ ወአምጻእኩ እሳተ ላዕለ ተዓይኒክሙ ወቀሠፍኩክሙ ወበዝኒ ኢተመየጥክሙ ኀቤየ ይቤ እግዚአብሔር

Amo 04:11 ገፍታዕኩክሙሂ በከመ ገፍታዕክዎሙ ቅድመ {........} ለሰዶም ወ(ለ)ገሞራ ወኮንክሙ ከመ ትንታገ እሳት ዘአውጽእዎ እምአፍሐም ወበዝኒ ኢተመየጥክሙ ኀቤየ ይቤ እግዚአብሔር

Amo 04:12 (ወ)በእንተ ዝንቱኪ ከመዝ እሬስየከ ይቤ እግዚአብሔር እስመ ዘእሬስየከ ትደሎ (ትጌሰ) ከመ ትጸውዕ ስመ አምላክከ እስራኤል

Amo 04:13 እስመ አነ ውእቱ ዘአጸንዕ ነጐድጓደ ወእፈጥር መንፈሰ ለብእሲ ከመ ይዜኑ በእንተ መሲሑ ዘይገብር በጽባሕ ወይትልዓል ውስተ ኑኃ ለምድር እግዚአብሔር እግዚእ ዘኵሎ ይመልክ ስሙ

Amo 05:01 ስምዑ ዘንተ ነገረ ዘአወጽእ ላዕሌክሙ ሰቆቃወ

Amo 05:02 ቤተ እስራኤል ወድቀት ወኢተንሥአት እንከ ድንግለ እስራኤል ድሕፀት በውስተ ምድራ ወኃጥአት ዘያነሥእ

Amo 05:03 እስመ ከመዝ ይቤ እግዚአብሔር ሀገር እንተ እምውስቴታ ይወጽኡ ፲፻ይተርፉ ፻ወእንተ እምኔሃ ይወጽኡ ፻ይተርፉ ፲ ለቤተ እስራኤል

Amo 05:04 እስመ ከመዝ ይቤ እግዚአብሔር ለቤተ እስራኤል ኅሡኒአ ወተሐይው

Amo 05:05 ወኢትኅሥሡ ቤቴል ወኢትሑሩ ገልገላ ወኢትዕርጉ ኀበ ዓዘቅተ መሀላ እስመ ገልገላኒ ተገልግሎ ትትገለግል ወቤቴል(ኒ) ትከውን ከመ ዘኢሀለወት

Amo 05:06 ኅሥዎ ለእግዚአብሔር ወተሐይው ከመ ኢትንድድ በእሳት ቤተ ዮሴፍ ወትበልዖሙ ወየኃጥኡ ዘያጠፍዕ ሎሙ እሳቶሙ ለቤተ እስራኤል

Amo 05:07 እግዚአብሔር (ዘ)ይነብር ውስተ ሰማይ ወያጸምእ ፍትሐ ውስተ ምድር

Amo 05:08 ዘይገብር ኵሎ ወያስተራትዕ ወይመይጦ ለብርሃን (መንገለ) መስዕ ወያጸልም መዓልተ ከመ ሌሊት ዘይጼውዖ ለማየ ባሕር ወይክዕዎ ውስተ ምድር እግዚአብሔር ዘኵሎ ይመልክ ስሙ

Amo 05:09 ዘያነሥእ ቅጥቃጤ ላዕለ ኃያላን ወኃሣረ ያመጽእ ላዕለ አጽዋን

Amo 05:10 እምኆኅት ጸልኡ ዘይጌሥፆሙ ወአስቆረሩ ቃለ ጽድቅ

Amo 05:11 ወይኰርዑ አርእስተ ነዳያን ወነሣእክሙ ሕልያነ በኀቤሆሙ ወኃረይክሙ አብያተ ሠናያነ ተሐንፁ ወኢት(ነ)ብሩ ውስቴቶን ወትተክሉ ወይነ መፍትወ ወኢትሰትይዎ ለወይንክሙ

Amo 05:12 እስመ ርኢኩ ብዙኃ ኃጢአተክሙ ወዓቢየ ጌጋየክሙ ተኃይድዎ ለጻድቅ ወትነሥኡ ቤዛ ወታቴክልዎ ለነዳይ በውስተ ኆኃት

Amo 05:13 በእንተ ዝንቱ ጠቢብኒ ያረምም ይእተ {….} አሚረ እስመ እኩይ መዋዕሊሁ

Amo 05:14 ኅሡ ሠናየ ወአኮ እኩየ ከመ ትሕየው ከመ ዘሀሎ እግዚአብሔር ምስሌክሙ ዘኵሎ ይመልክ እመሰ ትቤሉ

Amo 05:15 ጸላዕነ እኩየ ወአፍቀርነ ሠናየ አግብኡ ፍትሐ በኀበ አናቅጺክሙ ከመ ይሠሃልክሙ እግዚአብሔር አምላክ ዘኵሎ ይመልክ ለተረፈ ዮሴፍ

Amo 05:16 በእንተ ዝንቱ ከመዝ ይቤ እግዚአብሔር ዘኵሎ ይመልክ ውስተ ኵሉ መርኅብ ብካይ ወውስተ ኵሉ ፍኖት አውያት ወይላሁ ሐረሳዊ ወይበኪ

Amo 05:17 ወእለሂ የአምሩ ሰቆቃወ ይበክዩ ውስተ ኵሉ ፍኖት እስመ የኃልፍ ምትእንተ ማዕከሌኪ ይቤ እግዚአብሔር

Amo 05:18 አሌ ሎሙ ለእለ ይፈትውዋ ለዕለተ እግዚአብሔር አኮኑ ጽልመት ይእቲ ወኢኮነት ብርሃነ

Amo 05:19 ከመ ሶበ ይጐይይ ሰብእ እምአንበሳ ወይረክቦ ድብ ወይበውዕ ውስተ ቤት ወያሰምክ በአረፍት ወይነስኮ አርዌ ምድር

Amo 05:20 ከማሁኬ ጽልመት ይእቲ ዕለተ እግዚአብሔር ወኢኮነት ብርሃነ ወቆባር ይእቲ ወአልባ ፀዳለ

Amo 05:21 ጸላዕኩ ወአርኃቁ በዓላቲክሙ ወኢያፄኑ መዓዛ መሥዋዕቲክሙ

Amo 05:22 እመኒ አምጻእክሙ ሊተ መሥዋዕተክሙ ወቍርባነክሙ ኢይትሜጠዎ ለክሙ ወኢይኔጽር ለክሙ መሥዋዕተ መድኃኒትክሙ

Amo 05:23 አርኃቁ እምኔየ ቃለ ማኅሌትክሙ ወኢያጸምእ መዝሙረ መሰንቆክሙ

Amo 05:24 የሐዝ ፍትሕ ከመ ማይ ጽድቅኒ ከመ ውኂዘ በድው

Amo 05:25 ቦኑ ዘአባዕክሙ ሊተ መሥዋዕተ ወቍርባነ ፵ዓመተ በገዳም አቤተ እስራኤል ይቤ እግዚአብሔር

Amo 05:26 ወነሣእክሙ ደብተራ ምሎሕ ወኮከበ አምለክሙ ዘስሙ ሬፋን ዘገበርክሙ በአርአያሆሙ ለአሞሬዎን

Amo 05:27 ወከፈልሰክሙ ርኁቀ እምደማስቆ ይቤ እግዚአብሔር ዘኵሎ ይመልክ

Amo 06:01 አሌ ሎሙ ለእለ ይሜንንዋ ለጽዮን ወ(ለ)እለ ይትአመኑ (ደብረ) በሰማርያ ቀሰምዎሙ መላእክተ አሕዛብ

Amo 06:02 ሑሩ ቤተ እስራኤል ዕድው ወባኡ ውስተ ክሊና ከመ ትርአዩ እደወ እለ ሀለዉ ውስቴታ ወርእዩ ወኃልፉ ኤማትርቦ ወረዱ ውስተ ጌት ዘኢሎፍሊ ዘይጸንዑ እምኵሉ [..] ነገሥት እስመ ዘይበዝኅ ብሔር ደወለ ዚአሆሙ ውእቱ

Amo 06:03 አሌ ሎሙ ለእለ ይ(ት)ሜነይዋ ለዕለት እኪት ወለእለ ያስተቃርቡ ወያስተላጽቁ ሰንበታተ ሐሰት

Amo 06:04 እለ (አሎ ሎሙ) ይሰክቡ ውስተ አራት ዘቀርነ ነጌ ወይትፈግዑ ውስተ ምስካቦሙ እለ ይሴሰዩ መሐስዓ እምውስተ መራእይ ወመቍዓለ ላህም እምውስተ አዕፃዳተ ወፍር

Amo 06:05 እለ ይጠፍሑ ወያኃብሩ ምስለ ቃለ ዕንዚራ ወይመስሎሙ ዘኢየኃልፍ ወኢየአምሩ ከመ ያመስጦሙ

Amo 06:06 እለ ይሰትዩ ወይነ ትዕግልት በቢረሊ ወበማኅው ፀዓዳ ወይትቀብዑ ዕፍረተ ቅድወ ወእሙንቱሰ የሐምሙ በቀዳሚ ተፄውዎ

Amo 06:07 ወየኃልቁ አፍራሰ ኤፍሬም ረዋጽያን

Amo 06:08 እስመ መሀለ እግዚአብሔር በርእሱ እንዘ ይብል (አነ) አኃሥሮ ለዕበየ ያዕቆብ ወጸላዕኩ በሐውርቲሁ ወአጠፍዕ አኅጕሪሁ ምስለ እለ ይነብሩ ውስቴቶን

Amo 06:09 ወእለሂ የአክሉ ፲፻ውስተ ፩ቤት ይመውቱ ወእይተርፉ ይነሥእዎሙ

Amo 06:10 ወይትኄየልዎሙ ወያወጽኡ አዕፅምቲሆሙ እምነ ቤት ወይብሎ ለዓቃቤ ቤት ቦሁ ዘተርፈ ኀቤከ ወይብሎ አልቦ ወይቤሎ አርምምኬ ከመ ኢይጸውዑ ስመ እግዚአብሔር

Amo 06:11 እስመ ናሁ ይእዜ ይኤዝዝ እግዚአብሔር (መቅሠፍተ) ወይነጽሖ ለዓቢይ ቤት በድቀት ወለንዑሰ ቤት በንጽሐት

Amo 06:12 ያረውጹኑ አፍራሰ ውስተ ኰኵሕ በሊሐት ወያረምምኑ እምአንስት ወይትከዓው ማያት መልዕልተ አገሐሰት እስመ አንትሙ ሚጥክሙ ፍትሐ ውስተ መዓት ወአምረርክሙ ፍሬ ጽድቅ

Amo 06:13 አሌ ሎሙ ለእለ ይትፌሥሑ በነገረ ከንቱ ወይብሉ አኮኑ በኃይልነ በቈለ ቀርንነ

Amo 06:14 በእንተ ዝንቱ ናሁ አነ አነሥእ አሕዛበ ላዕሌክሙ ቤተ እስራኤል እለ ይሳቅዩክሙ ወአበውሆሙ ይባኡ እምኤማት እስከ ፈለገ ዐረብ

Amo 07:01 እስመ ከመዝ አርአየኒ እግዚአብሔር ወናሁ ይመጽእ አንበጣ እምጽባሕ ፩ደጎብያ ጎግ ንጉሥ

Amo 07:02 ወይበልዕ ኵሎ ሣዕረ ምድር ወያሐልቅ ወእቤ እግዚኦ እግዚኦ ተሣሃሎ መኑ ያነሥኦ ለያዕቆብ እስመ ውሁድ ውእቱ

Amo 07:03 ወነስሐ እግዚአብሔር እግዚእ በእንተ ዝንቱ ወዝኒ ኢይመጽእ ይቤ እግዚአብሔር

Amo 07:04 ከመዝ አርአየኒ እግዚአብሔር ናሁ ጸውዓ እግዚአብሔር በዐቢይ ቃል እሳተ ወበልዓት ዐቢየ ቀላየ ወበልዓት መክፈልቶሙ

Amo 07:05 ወእቤ አነ እግዚ[.]ከ እግዚኦ (መኑ) ያነሥኦ ለያዕቆብ እስመ ውሁድ ውእቱ

Amo 07:06 ወነስሐ እግዚአብሔር እግዚእ በበይነ ዝንቱ ወዝኒ ኢይመጽእ ይቤ እግዚአብሔር

Amo 07:07 ከመዝ አርአየኒ እግዚአብሔር (ናሁ) ብእሲ ይቀውም ዲበ አድማስ (ወ)ውስተ እዴሁ አድማስ

Amo 07:08 ወይቤለኒ እግዚአብሔር ምንተ ትሬኢ አሞጽ ወእቤ አድማስ ወይቤለኒ እግዚአብሔር ናሁ አነ እኤዝዝ አድማሰ ማዕከለ ሕዝብየ እስራኤል ወኢይደግም እንከ አናሕስዮ ሎሙ

Amo 07:09 ወይማስን አውግረ ዘውዕ ወይጠፍኡ ሐራቶሙ ለእስራኤል ወአነሥእ ኲናተ ላዕለ ቤተ ኢዮርብአም

Amo 07:10 ወለአከ አሜስያስ ካህነ ቤቴል ኀበ ኢዮርብአም ንጉሠ እስራኤል እንዘ ይብል ማዕሌተ ይገብር አሞፅ ላዕሌከ በማዕከለ ቤተ እስራኤል ምድርኒ ኢትክል ጸዊሮቶ ለኵሉ ዘይነብብ

Amo 07:11 ወይብለከ አሞጽ በኵናት ይመውት ኢዮርብአም ወእስራኤልኒ ይፄወው እምብሔሮሙ

Amo 07:12 ወይቤሎ አሜስያስ ለአሞጽ ሑር ወፍልስ ብሔረ ይሁዳ ወንበር ህየ ወበህየ ተነበይ

Amo 07:13 ወኢትትነበይ (እንከ) በቤቴል እስመ ምሕራመ ነገሥት ይእቲ ወቤተ መንግሥት ይእቲ

Amo 07:14 ወተሰጥዎ አሞጽ ለአሜስያስ ወይቤሎ አንሰ ኢኮንኩ ነቢየ ወኢወልደ ነቢይ አላ ተቃራሚ በለስ አነ

Amo 07:15 ወነሥአኒ እግዚአብሔር እማዕከለ አባግዕ ወይቤለኒ እግዚአብሔር ተነበይ ላዕለ ሕዝብየ እስራኤል

Amo 07:16 ወይእዜኒ ስማዕ ቃለ እግዚአብሔር አንተ ትቤ ኢትትነበይ ላዕለ ቤተ እስራኤል (ማዕዜ ይከውን) ወኢታንጥዮሙ ለቤተ ያዕቆብ

Amo 07:17 በእንተ ዝንቱ ከመዝ ይቤ እግዚአብሔር ብእሲትከኒ ትዜሙ በሀገርከ ወደቂቅከ ወአዋልዲከኒ ይወድቁ በኵናት ወይሰፍርዋ ለምድርከ በሀብል ወአንተኒ ትመውት በምድር ርኵስት ወይፄውዎሙ ለእስራኤል እምድሮሙ

Amo 08:01 ከመዝ አርአየኒ እግዚአብሔር ወናሁ ሙዳየ ኤረግ ወይቤለኒ እግዚአብሔር ምንተ ትሬኢ አሞጽ ወእቤ ሙዳየ ኤረግ

Amo 08:02 ወይቤለኒ እግዚአብሔር በጽሐቶሙ ማኅለቅቶሙ ለሕዝብየ እስራኤል ኢያነሐሲ ሎሙ ዳግመ (አመኅሆሙ)

Amo 08:03 ወየአወይው በምኵራባቲሆሙ ይእተ አሚረ ይቤ እግዚአብሔር እስመ በዝኃ አብድንቲሆሙ ዘይትነጻሕ ውስተ ኵሉ በሐውርት ወይትኃጐሉ

Amo 08:04 ስምዑ ዘንተ (ነገረ) እለ ታግዕሩ ነዳየ በጽባሕ ወትትዔገሉ ምስኪነ በዲበ ምድር

Amo 08:05 ወእለ ትብሉ ማዕዜ ይሠርቅ ወርኅ ንምላዕ ወናስተማልዕ ወሰንበታትኒ ወናርኁ መዛግብቲነ ወንግበር መስፈርተ ንስቲተ ወናዕቢ መዳልወ ዓመፃ

Amo 08:06 ወንቅን(ዮ) (በ)ነዳይ በዕዳነ ወይኩነነ ምስኪን ዘንከይድ ህየንተ አሣዕኒነ ወንትራባኅ በትግብርተ እክልነ

Amo 08:07 መሐሎ እግዚአብሔር በእንተ ትዝኅርቱ ለያዕቆብ ከመ ኢ(የ)ኃልቅ ተመውዖትክሙ በእንተ ኵሉ ምግባሪክሙ

Amo 08:08 ኢትትሐወክኑ ምድር በዝኒ ወ(ይ)ለህዉ ኵሎሙ እለ ይነብሩ ውስቴታ ወይውኅዝ ከመ ፈለግ ቀትል ወይመልዕ ከመ ፈለገ ግብፅ

Amo 08:09 ወይከውን ይእተ አሚረ ይቤ እግዚአብሔር አምላክ (ወ)የዓርቦ(ሙ) ፀሐይ ማዓልተ ቀትረ ወይጸልም ዲበ ምድር በዕለት ብርሃን

Amo 08:10 ወእሬስዮ ላሀ ለበዐላቲክሙ ወይከውነክሙ ሰቆቃወ ኵሉ ማኅልይክሙ ወአቀንተክሙ ብልባሌ ውስተ ሐቌክሙ ወእወዲ ለክሙ ብርሃናተ ውስተ ርእሰ ኵልክሙ ወእሬስየክሙ ከመ ላሀ ፍቁር ወእለሂ ምስሌክሙ ይከውኑ በዕለተ ሕማም

Amo 08:11 እስመ ናሁ ይመጽእ መዋዕል ይቤ እግዚአብሔር ወእፌኑ ረኃበ ውስተ ብሔር ወአኮ ረኃበ እክል ወአኮ ጽምዓ ማይ ረኃብሰ እምሰሚዓ ቃለ እግዚአብሔር

Amo 08:12 ወይትሐመግ ማየ ባሕር ወይረውፁ እምደቡብ እስከ ጽባሕ ይኅሥሡ ቃለ እግዚአብሔር ወኢይረክቡ

Amo 08:13 ይእተ አሚረ ይጠፍ[አ] ደናግል ላህያት ወይጠፍኡ ወራዙት ሠናያን በጽምዕ

Amo 08:14 እለ ይምሕሉ በምስሐለ ሰማርያ እንዘ ይብሉ ሕይወተ አምላከ ቤር(ሳ)ቤሕ ይወድቁ ወኢይትነሥኡ እንከ

Amo 09:01 ርኢክዎ ለእግዚአብሔር ይቀውም ዲበ ምሥዋዕ ወይቤለኒ ዝብጥ አዕማደ ጽጌያት ወያድለቅልቁ ዴዴያት እስመ እቀትሎሙ በኵናት ወ[.]መትር[.]ሙ አርእስቲሆሙ ወአልቦ ዘያመሥጥ እምእለ ተርፉ ወአልቦ ዘይድኅን እምኔሆሙ

Amo 09:02 እመኒ ተወርው ውስተ ቀላይ እምህየኒ እዴየ ታወጽኦሙ ወእመኒ ዓርጉ ውስተ ሰማይ እምህየኒ አጸድፎሙ

Amo 09:03 ወእመኒ ተኃብዑ ውስተ ቀርሜሎስ በህየኒ አኃሥሦሙ ወአወጽኦሙ እመኒ ተሰጥሙ ውስተ ቀላየ ባሕር እምቅድመ አዕይንትየ በህየኒ እኤዝዞ ለከይሲ ወይቀለጶሙ

Amo 09:04 ወእመኒ ፄወዎሙ ፀሮሙ እምቅድመ ገጽየኒ እኤዝዛ ለኵናት ትቅትሎሙ ወአወትር አዕይንትየ ላዕሌሆሙ በእኩይ ወአኮ በሠናይ

Amo 09:05 (ይቤ) እግዚአብሔር (አምላክ) ዘኵሎ ይመልክ ዘይገሥሣ ለኵላ ምድር ወያንቀለቅላ ወይላህዉ ኵሎሙ እለ ይነብርዋ ወይውኅዝ ከመ ፈለግ ቀትል ወይወርድ ከመ ፈለገ ግብፅ

Amo 09:06 ዘየሐንፅ ውስተ ሰማይ ጽርሖ ወይሣርር ውስተ ምድር ትእዛዘ ዘይጼውዖ ለማየ ባሕር ወይክዕዎ ውስተ ገጸ ለምድር እግዚአብሔር ዘኵሎ ይመልክ ስሙ

Amo 09:07 አኮ ከመ ደቂቀ ኢትዮጵያ አንትሙ በኀቤየ ደቂቀ እስራኤል ይቤ እግዚአብሔር (ኵሉ) ዘይመልክ ስሙ አኮኑ እስራኤል ዘአውጻእክዎ እምከላውዴዎን ወእምካራን ወእምሦርያ እምግብፅ ወእምኢሎፍሊ

Amo 09:08 ናሁ አዕይንቲሁ ለእግዚአብሔር ላዕለ መንግሥተ ኃጥአን ወእስዕራ እምገጸ ምድር ወባሕቱ ለግሙራ አኮ ዘአጠፍዓ ለቤተ እስራኤል ይቤ እግዚአብሔር

Amo 09:09 እስመ ናሁ እኤዝዝ እዝርዎሙ ለቤተ እስራኤል ውስተ ኵሉ አሕዛብ

Amo 09:10 ወይመውቱ በኵናት ኃጥአን ሕዝብ(የ) እለ ይብሉ ኢትበጽሐነ ወኢትረክበነ እኪት

Amo 09:11 ይእተ አሚረ አሐንፃ ለቤተ ዳዊት እንተ ወደቀት (ወአነሥአ) ወእነድቅ መዝበራ ከመ አመ መዋዕለ ዓለም

Amo 09:12 ከመ ይኅሥሥዎ እለ ተርፉ ሰብእ ወኵሎሙ ሕዝብ እለ ዲቤሆሙ ተሰምየ ስምየ ይቤ እግዚአብሔር ዘገብረ ዘንተ

Amo 09:13 ናሁ መዋዕል ይመጽእ ይቤ እግዚአብሔር የሀብር ቀሰም ምስለ ማዕረር ወይትራከብ ዘርዕ ምስለ ሰዊት ወያንጸፈጽፍ መዓር እምአድባር ወያሕመለምል አውግር

Amo 09:14 ወ(እ)መይጥ ፄዋ ሕዝብየ እስራኤል ወየሐንፁ አኅጉረ ዘማሰነ ወይነብሩ ወይተክሉ (ወይነ) ወይሰትዩ ወይኖሙ ወይተክሉ አዕፃዳተ አቅማኅ ወይበልዑ ፍሬሁ

Amo 09:15 ወአልቦ ዘያወጽኦሙ እንከ እምድሮሙ እንተ ወሀብክዎሙ አነ ይቤ እግዚአብሔር ዘኵሎ ይመልክ

Amo 09:15sub